Wagte steel duisende liters diesel van Eskom(Argieffoto: Du Preez de Villiers) Twee sekerheidswagte is in hegtenis geneem nadat hulle 5 863 liter diesel by die Port Rex-kragstasie in Oos-Londen gesteel het. Dié sekerheidswagte is in diens van ’n sekerheidsmaatskappy wat deur Eskom gekontrakteer is om die kragstasie te beveilig. Interne ondersoeke deur die kragvoorsiener het aan die lig gebring dat die sekerheidswagte ’n voertuig gedurende nagskofte op die perseel toegelaat het. Die voertuig het die gesteelde diesel opgelaai en die sekerheidswagte het in ruil daarvoor betaling ontvang. Eskom het strafregtelike aanklagte by die polisie aanhangig gemaak en die twee veiligheidswagte is enkele dae later in hegtenis geneem. Die twee sal nou na verwagting Woensdag in die landdroshof in Oos-Londen verskyn op aanklag van diefstal. Die ondersoek duur intussen voort om nog verdagtes te identifiseer. Die uitslag van die ondersoek sal bepaal watter verdere stappe teen die gekontrakteerde sekerheidsmaatskappy gedoen sal word. Adv. Karen Pillay, hoofbestuurder vir veiligheid by Eskom, sê dit is skokkend dat mense aan wie die verantwoordelikheid toevertrou is om die kragvoorsiener se infrastruktuur te beskerm, op die einste infrastruktuur toeslaan. “Die inhegtenisnemings is nog ’n belangrike stap in ons stryd teen misdaad in Eskom, en ons sal voortgaan in ons strewe om te verseker dat oortreders aan die pen ry.”